Ministerul Dezvoltării anunță, după dezvăluirile G4Media.ro, că a retras articolul din Codul Administrativ care aruncă în aer sentințele de retrocedări ilegale

Ministerul Dezvoltării Regionale a transmis, miercuri, redacției G4Media.ro că un articol controversat din proiectul de Cod Administrativ, care apare pe site-ul ministerului la secțiunea transparență decizională, nu se mai regăsește în text, fiind eliminat. ”Imediat ce procedura de consultare publică va fi finalizată, pe site-ul MDRAP va fi publicată forma finală a proiectului actului normativ”, se arată în precizarea ministerului condus de Daniel Suciu (foto).

Aceste precizări vin după ce G4Media.ro a dezvăluit, miercuri, cum 8 rânduri din proiectul de Cod Administrativ distrug sentințele de retrocedări ilegale: terenurile nu se mai întorc la stat, ci sunt atribuite direct actualilor proprietari iar onstrucțiile ridicate pe plajele Mării Negre, de pildă, scapă de demolare.

Redăm mai jos integral punctul de vedere transmis de Ministerul Dezvoltării Regionale:

”Textul la care faceţi referire şi care apare pe site-ul MDRAP la secţiunea „Transparenţă decizională” a suferit modificări în urma consultărilor publice şi nu se mai regăseşte în prezent în proiectul Codului Administrativ. Astfel, în urma procesului de consultare publică şi a discuţiilor cu ministerele avizatoare, acele articole au fost eliminate și, imediat ce procedura de consultare publică va fi finalizată, pe site-ul MDRAP va fi publicată forma finală a proiectului actului normativ.”

Context.

Proiectul de Cod Administrativ al Guvernului Dăncilă anihilează parțial efectele hotărârii judecătorești care constată ilegalitatea retrocedării, declarat pentru G4Media.ro surse guvernamentale și experți în drept. Potrivit unor modificări la Cod, care ar urma să fie promovate prin OUG, persoanele care dețin terenuri din retrocedări ilegale și care ar fi trebuit să le înapoieze statului primesc dreptul de a folosi aceste terenuri prin concesionare sau închiriere de la stat, dar fără licitație publică, ci prin atribuire directă.

Totodată, sunt protejați și proprietarii construcțiilor ridicate între timp pe aceste terenuri. Experții consultați de G4Media.ro susțin că modificările par scrise cu dedicație pentru dosarul retrocedărilor din Constanța, unde hectare întregi de plajă au fost retrocedate ilegal iar pe acestea s-au ridicat între timp construcții care acum nu vor mai putea fi demolate.

Prevederile referitoare la soarta terenurilor provenite din retrocedări sunt formulate extrem de clar, limpede și nu lasă loc interpretărilor.

Citește integral

Cele 8 rânduri din proiectul de Cod Administrativ care distrug sentințele de retrocedări ilegale: Terenurile nu se mai întorc la stat, ci sunt atribuite direct actualilor proprietari/ Construcțiile ridicate pe plajele Mării Negre scapă de demolare

Sursa Foto: Facebook/ Daniel Suciu